**Превенция и противодействие на радикализацията: какво може да почерпи България от холандския опит?**

*Мартин Соколов, анализатор в Софийски форум за сигурност*

Тероризмът и радикализацията са сред основните заплахи днес, пред които са изправени държавите. Опасността се увеличава и от факта е, че с мигрантите, идващи към Европа, ще се завърнат и чуждестранни бойци, които вече са се радикализирали. Също така, радикализацията е и първата стъпка към тероризма. Завръщащите се чуждестранни бойци могат да повлияят в своите общности, особено на младите. Превенцията на тези заплахи е сред основните приоритети на Европейския съюз, но трябва да има и усилия, и желание на национално ниво, за да може да се постигат ефективни резултати.

Вече има изградени платформи и механизми на международно ниво, особено в Европа, за споделянето на добри практики и обмяната на опит. Пример за напредък в тази посока са организации като Radicalization Awareness Network и Impact Europe, които акцентират върху подходи за превенцията на тероризма и начини за дерадикализация. Ключовата роля и волята за превенция обаче остава на национално ниво.

Държави като Холандия, Великобритания и Норвегия приеха стратегии, които се оказват изключително успешни. Още повече, правилно акцентират върху превенцията на радикализация още в училище. Персоналът в училищните институции се обучава как да разпознава признаците на радикализация и как правилно да подхожда спрямо потенциално радикализираните. България трябва да почерпи от този опит, тъй като има изследвания, които индикират за опасни тенденции.

България направи стъпка в правилната посока с приемането на „Стратегия за противодействие на радикализацията и тероризма“ (2015-2020). Прилагането на тази стратегия обаче може да се окаже изключително проблематично, тъй като в страната липсват необходимите структури и организация. Още повече, стратегията не е последвана от конкретни мерки, които да я приложат на практика. Вече повече от година след приемането й продължават да липсват разработени секторни политики. В този ред на мисли би било ползотворно да се погледне към добрите практики в други страни, а един от най-успешните примери за успешна превенция е холандският „широк“ подход.

Избраният подход от холандците към превенцията на тероризма и радикализацията може да бъде характеризиран като „широк“, тъй като обхваща всички нива в обществото и институциите, както и сътрудничеството помежду им. От една страна, този така наречен „широк подход“ включва традиционните методи за превенция на тероризма, т.е. задържането и изправянето пред съд на хората, замесени в подготовката, финансирането, планирането и т.н. на подобни дейности. Залага се на сътрудничеството между отделните институции – полицията, разузнаването, прокуратурата, неправителственият сектор, както и граничния контрол.

От друга страна, холандският подход изисква и постоянно, и активно участие от страна на обществото. По този начин се е изградила система за ранно предупреждение за възможна радикализация. Тази система включва всички възможни нива – семейство, приятели, учители, съседи, социални работници, религиозни лидери или всички, които могат да забележат онези промени в поведението или възгледите, водещи потенциално до радикализация.

От съществено значение е тези хора да имат възможност за връзка със съответните специални служби. Не по-малко важно е обаче тази връзка да е базирана на доверие. Всъщност изграждането на доверие между обществото и органите на реда е в основата на холандския подход. То се постига чрез преследването на общи цели, взаимното уважение, прозрачни политики и избягване на злоупотреба с информация. Важно е да се отбележи, че такова доверие трябва да се гради от най-ниските нива на управление – на същите нива, на които започва и превенцията на радикализацията.

От съществено значение е и полицаите, както и някои обществени фигури, да са адекватно запознати с ранните признаци на радикализация, а това изисква солидни инвестиции в обучението на хората, които са ангажирани с превенцията. В Холандия такова обучение се организира на национално ниво и го преминават всички, поставени на „първа линия“. Трябва да се отбележи и че подходът на национално ниво е ключов, тъй като така най-ефективно може да се идентифицират потенциални огнища на радикализация и да се координират действия в отделни общини.

Разпознаването на начални стадии на радикализация трябва бързо да бъде последвано от адекватни действия. Холандският опит показва, че менторски срещи със специалисти от държавните институции, както и от неправителствени организации, могат да бъдат много ефективни в дерадикализацията. Това от една страна изисква да има вече подготвени кадри в тази сфера, а от друга да се организират мероприятия за обмен на опит. Чрез редовни срещи натрупаният опит и поуки се споделят между експерти на различни нива, както и с ключови фигури в отделни общности, като например религиозни лидери. По този начин притокът от информация се превръща в постоянен поток и не се изолира в отделни звена на дадена институция.

Радикализацията не е проблем, който може лесно да се реши. Нужни са усилия и ангажираност от всички слоеве на държавата и обществото. Няма фиксиран период от време, в който радикализацията прераства в тероризъм – в много от случаите той е строго индивидуален. За адекватната превенция на радикализацията в България, холандският модел може да е от огромна полза.

Полезно ще е да се извлекат от подхода на Холандия поуки, особено относно радикализацията на младите хора. Първо, подобряването на общите условия за живот и труд на младите е от съществено значение. Това включва аспекти като здравеопазване, заетост, образование и други елементи, които могат да увеличат чувството за самоуважение. Второ, дерадикализацията протича по-лесно и по-ефективно, когато се извършва от специалисти и връстници. И, трето, поставяне на акцент върху толерантността между отделни етнически и религиозни групи спомага за намаляване на поляризацията на възгледите у младите.

Планирано е българската Стратегия за противодействие на радикализацията и тероризма да бъде прегледана и актуализирана през средата на 2018 година. Ще е ползотворно под внимание да се вземат поне някои аспекти от холандския „широк подход.“ Междувременно обаче ще е от полза да се създадат и необходимите структури и организация за прилагането й. Независимо колко е добра една стратегия, ако не може да бъде приложена на практика, тя е безполезна. Трябва да има координиран подход за противодействие и превенция както на национално, така и на международно ниво. За да бъде успешен българският подход, ще е добре да се почерпи от чуждия опит. Още повече, страната е външна граница на Европейския Съюз, а Балканите са сред най-засегнатите региони от мигрантската криза и съпътстващите я опасности. Това е регионът, от който има най-голям процент от чуждестранни бойци, като глава от населението. За да бъде адекватно адресиран проблемът с радикализацията и да се гарантира стабилността в региона, трябва най-експедитивно да бъдат взети правилните мерки и създадени нужните структури.